Unse vruntlike grote und wat wii gudes vormogen juwer beheglicheit alle tiit tovorn. Erzame, leve her Kersten, besunderge gunstige vrunt. Juwer erzamheit breff hebbe wii gutliken entfangen und wol vornomen, dar gii ynne schryven manck anderen worden, dat Clawes Doeck hiir mochte geveiliget werden. Dat en stunt uns na legenheit der zake nycht to donde, und God hevet uns gehulpen, dat wii ene gekregen hebben. Wii willen eme don na synem vordeynste und bidden juwe erzamheit uns des nycht tho vorkerende. Wat wy umme juwer leve willen don mogen in redeliken mogeliken zaken, dar sal uns juwe erzamheit allwege bereit und gudwillich tho vynden nach unsen vormogen. De wii deme leven Gode bevelen to langen saligen tiiden. Gescreven under unsem secrete an sunte Lucien avende etc. xxv. Borgermestere und radmanne tho Revale. Adress: Deme erzamen, strengen riittere, heren Kersten Nyclasson, vogede und hovetmanne uppe Wiiborch, unsem leven vrunde, mit werdicheit gescreven.